‘Ons gaan nie ANC stem,’ sê inwoners van SowetoRamaphosa is vandag in Soweto uitgejou Foto: Study of the day, Twitter) “Jy is vandag hier omdat jy ons stemme wil hê. Ons gaan nie vir julle stem nie.” Só het woedende inwoners van Soweto se Nomzamo-nedersetting Saterdag vir president Cyril Ramaphosa en ANC-lede tydens hul besoek aan dié nedersetting uitgejou. Ramaphosa het die nedersetting tydens die registrasienaweek as deel van ŉ ANC-veldtog besoek. Suid-Afrikaners het van Saterdag 08:00 af by registrasiepunte en -sentrums vergader om vir die munisipale verkiesing wat op 1 November plaasvind, te registreer. Volgens die Nomzamo-inwoners is die ANC net tydens verkiesingstyd oor hulle besorg. Die inwoners eis optrede vir hul lyding, wat swak dienslewering, werkloosheid en maande sonder elektrisiteit insluit. Times Live berig terwyl Ramaphosa in ’n huis in die nedersetting met inwoners gepraat het, het ŉ inwoner, Phangelani Msinyana, buitekant geskreeu: “Waar was die ANC die afgelope drie jaar toe ons nie elektrisiteit gehad het nie? Al die polisie wat hier is, waar was hulle toe lede van die gemeenskap vermoor is? Waar was hulle?” Msinyana het gesê die ANC het hom voorheen aan die mense toegewy, maar dit is nie meer die geval nie. Maroela Media het vroeër berig tegniese probleme het Saterdagoggend met nuwe kieserbestuurtoestelle by verskeie registrasiesentrums landswyd opgeduik. Die aanlyn registrasiestelsel was ook vir ’n wyle afgeskakel.